Folketing
2006-11-08

Nu er det ikke kun lige smertebehandling, det drejer sig om. Jeg kan så spørge ministeren, om ministeren har en fornemmelse af, når nu vi giver den rettighed til at få behandling efter at have ventet 1 måned, at samtlige personer i Danmark, der venter på f.eks. at komme til en privatpraktiserende øjenlæge, vil få den rettighed, når lovforslaget bliver vedtaget. Så tror jeg, der er rigtig mange, der i dag venter meget længe, som synes, at det her er et løft. Men er det ikke kun en meget lille begrænset gruppe, vi sikrer med det her lovforslag? (Kort bemærkning). Indenrigs- og sundhedsministeren (Lars Løkke Rasmussen): Alle får jo den her rettighed. De argumenter, der nu fremføres, er jo altså, undskyld mig, et ekko af sådan noget valgkamp 2001-retorik. Dengang sagde man: Det frie valg nytter jo ikke noget, for der er mangel på sygeplejersker og læger, så hvor skal de, der får den rettighed, gå hen? Der er jo ikke nogen private sygehuse i Danmark.